**NACRT**

**ZAKON O IZMJENAMA I DOPUNAMA**

**ZAKONA O GIMNAZIJI**

 Član 1

U članu 5 stav 2 briše se.

 Član 2 ﻿​​

U članu 13 stav 2 dodaje se tačka 1a koja glasi:

“1a) uspjeha iz vladanja u poslednjem ciklusu osnovnog obrazovanja”;

U stavu 3 tačka 3 mijenja se i glasi:

“3) uspjeha iz crnogorskog-srpskog, bosanskog, hrvatskog jezika i književnosti, albanskog jezika i književnosti ili maternjeg jezika, matematike i predmeta značajnih za sticanje obrazovanja u poslednjem ciklusu osnovne škole”;

U stavu 5 poslije riječi “ posebnim” dodaje se riječ: “obrazovnim”.

Član 3

U članu 13a u stavu 2 riječ ”i” zamjenjuje se riječju ”ili”.

Član 4 ﻿​​

U članu 15 stav 1 riječ “četiri” zamjenjuje se riječju ”tri”.

U stavu 3 riječ ”Republika” zamjenjuje se riječju “Crna Gora”.

Član 5

U članu 16 stav 1 poslije tačke 1 dodaje se tačka 1a i glasi:

“1a) dodatnu i dopunsku nastavu;

Iz tačke 2 riječi “dodatna, dopunska I fakultatitvna nastava” brišu se.

Član 6

Naziv člana 18 mijenja se i glasi:

“Godišnji plan i program rada”

U članu 18 stav 1 i 2 riječi “godišnji program” zamjenjuju su riječima: “godišnji plan i program”.

U stavu 1, poslije tačke 3 dodaje se nova tačka 3a koja glasi:

“3a) plan rada tima za prevenciju i suzbijanje nasilja i vandalizma”;

U stavu 1, tačka 7 mijenja se i glasi:

“7) plan usavršavanja nastavnika i stručnih saradnika”;

Član 7

U članu 19 stav 3 poslije riječi “uključujući” dodaje se zarez “,” i riječi: “,dodatnu i dopunsku nastavu”.

Poslije stava 3 dodaje se stav 4 i glasi:

“Za nastavni predmet mogu se predvijeti blok časovi”.

Član 8﻿​​

U članu 20 stav 2 riječ “četiri” zamjenjuje se riječju “dva”.

Član 9

Naziv člana 21 mijenja se i glasi:

„Uspješnost učenika“

Član 10

U članu 22 stav 2 riječ ”pozitivne” zamjenjuje se riječju “prelazne”.

U stavu 3 riječi “klasifikacionom periodu” zamjenjujue se riječju “polugodištu”.

Član 11

U članu 23 riječ “pozitivna” zamjenjuje se riječju “prelazna”.

 Član 12

U nazivu člana 24 poslije riječi “ponavljanje” dodaje se riječ “razreda”.

**﻿**​​

Član 13

U članu 25 stav 1 riječi “klasifikacionih perioda” mijenja se riječju “polugodišta”.

U stavu 4 poslije riječi “komisija koja će” dodaju se riječi “ nastavničkom vijeću”.

 Član 14

U članu 26 stav 2 riječ “pismena” zamjenjuje se riječju “pisana”

Stav 3 mijenja se i glasi:

“Učenik u svakom polugodištu mora imati najmanje​​ po tri ocjene iz svakog nastavnog predmeta”.

Poslije stava 3 dodaju se dva novi stava koja glase:

“Izuzetno od stava 3 ovog člana, ako je nedeljni fond časova 1 ili 2, onda u svakom polugodištu mora imati najmanje dvije ocjene iz tih predmeta”. .

“Najmanje, jedna od ocjena iz stave 3 I 4 ovog člana mora biti usmena”.

Stav 4 mijenja se i glasi:

“U toku sedmice učenik može imati najviše tri pisane provjere znanja, od čega najviše mogu biti dva pisana zadatka, koji ne mogu biti istog dana”.

Stav 5 mijenja se i glasi:

“Istog dana, učenik ne može imati dvije pisane provjere znanja”.

Poslije stava 5 dodaje se novi stav i glasi:

“U slučaju kada zbog ugrženosti bezbijednosti ili ugroženosti zdravlja učenika ili zaposlenih nije moguće ocijeniti učenika potreban broj puta, učeniku se može utvrditi zaključna ocjena ako je ocijenjen jednom u pologodištu. O ovome odlučuje nastavničko vijeće škole na prijedlog odeljenskog vijeća”.

Član 15

Učlanu 27 u stavu 1 riječi “grafički rad i slično” brišu se.

Stav 2 mijenja se i glasi:

“Pisana provjera znanja iz stav 1 ovog člana ponavlja se samo jednom i može da bude organizovana na času dopunske nastave. Prije organizovanja ponovne provjere, nastavnik je dužan da održi dopunsku nastavu”.

Član 16

U članu 32 stav 2 mijenja se i glasi:

“Učenik iz stava 1 ovog člana polaže popravni ispit pred tročlanom komisijom u čijem je sastavu i nastavnik predmeta iz kojeg je učenik ocijenjen nedovoljnom ocjenom.

U stavu 4 poslije riječi “završnog razreda” dodaje se riječ “ili”.

Član 17

U članu 33 stav 2 poslije riječi “direktor” dodaje se zarez “,” i riječi: “čiji broj se bliže uređuje propisom Ministarstva”.

Poslije stava 2 dodaje se stav 3 i glasi:

“Učenici koji polažu dopunske ispite, obavezni su sve ispite, po pravilu, položitido kraja prvog polugodišta tekuće školske godine.“

Član 18

U članu 34 stav 2 mijenja se i glasi:

“Odredbe člana 33 st. 2 i 3 ovog zakona shodno se primjenjuju i na diferencijalni ispit”.

Član 19

U članu 35 stav 3 mijenja se i glasi:

“U slučaju da gimnazija, nije realizovala najmanje jednu trećinu časova koji su predviđeni obrazovnim programom, gimnazija je dužna da organizuje pripremanje učenika za polaganje razrednih ispita”.

 Član 20

U članu 36 stav 2 riječ “lice” zamjenjuje se riječju “učenik”.

U stavu 5 poslije riječi “godini” dodaje se zarez “,” i riječi: “u različitim ispitnim rokovima”.

 Član 21

U članu 36a stav 4 broj „30%“ zamjenjuje se brojem „20%“.

Član 22

Član 38 stav 3 mijenja se i glasi:

“Obavezni nastavni predmeti iz stava 2 ovog člana su:

- crnogorski-srpski, bosanski, hrvatski jezik i književnost ili albanski jezik i književnost;

- matematika ili engleski jezik”.

Stav 6 mijenja se i glasi: “U odjeljenjima u kojima se realizuje program matematičke gimnazije obavezni nastavni predmeti su:

- crnogorski-srpski, bosanski, hrvatski jezik i književnost ili albanski jezik i književnost;

- analiza sa algebrom ili matematika”.

Stav 7 mijenja se i glasi:

“U odjeljenjima u kojima se realizuje program filološke gimnazije obavezni nastavni predmeti su:

- crnogorski-srpski, bosanski,hrvatski jezik i književnost ili albanski jezik i književnost;

- Engleski jezik”.

Član 23

Član 39 briše se.

Član 24

Član 40 briše se.

Član 25

U članu 44 stav 1 poslije riječi “vijeće” dodaju se riječi: “na prijedlog odjeljenjskog vijeća”.

U stavu 2 brišu se riječi “saradnici u nastavi”.

Poslije stava 3 dodaje se novi stav i glasi:

“Bliže uslove za brže napredovanje učenika propisuje Ministarstvo”.

 Član 26

Član 45 mijenja se i glasi:

“Status redovnog učenika prestaje, ako:

1) je završio obrazovanje;

2) se ispiše iz gimnazije;

3) je isključen iz gimnazije;

4) u toku nastavne godine ima 30 ili više neopravdanih časova;

5) ponavlja više puta nego što je to propisano ovim zakonom;

6) je napustio zbog profesionalnog sportskog angažmana.

Rješenje o prestanku statusa redovnog učenika iz stava 1 tač. 4 i 6 ovog člana donosi direktor škole.

U slučaju prestanka statusa redovnog učenika iz stava 1 tačka 5 ovog člana, direktor donosi rješenje na osnovu odluke nastavničkog vijeća.

Učenik iz stava 1 tačka 4 i 6 ovog člana ima pravo na polaganje razrednog ispita u istoj školskoj godini i istoj školi.

Učenik iz stave 1 tačka 6 ovog člana mora opravdati nemogućnost pohađanja nastave ili potpisanim profesionalnim ugovorom ili potvrdom nadležnog nacionalnog sportskog saveza”.

Član 27

Član 46 briše se.

Član 28

U članu 49 stav 3 poslije riječi “škola” dodaje se zarez “,” i riječi: ” u skladu sa članom 45 ovog zakona”.

Član 29

Naziv člana 52 mijenja se i glasi:

“Nastavnici i stručni saradnici”.

U stavu 1 riječi “saradnici u nastavi” brišu se.

Član 30

Naziv člana 53 mijenja se i glasi:

“Stručni saradnici”.

Stav 2 briše se.

Član 31

Član 56 stav 1 tačka 1 i 2 mijenja se i glasi:

“Nastavnici su dužni da, u okviru četrdesetočasovne radne nedjelje, izvode nastavu (norma časova) i to:

“1) iz predmeta Crnogorski-srpski, bosanski i hrvatski jezik, Kniževnost, Uvod u opštu lingvistiku;

2) iz predmeta Matematika, Analiza sa algebrom, Geometrija, Linearna algebra i analitička geometrija, Vjerovatnoća i matematička statistika, i Numerička matematika”;.

U stavu 4 poslije riječi “neposrednog rada sa učenicima” dodaju se riječi u zagradi: “(dodatna i dopunska nastava)”.

Član 32

Naziv člana 57 mijenja se i glasi:

“Radno vrijeme stručnih saradnika”.

Stav 1 briše se.

Stav 2 mijenja se i glasi:

“Stručni saradnici su dužni da, u okviru četrdesetočasovne radne nedjelje, ostvare 30 časova neposrednog rada sa učenicima, nastavnicima i roditeljima.

U stavu 3 riječi “saradnika u nastavi” brišu se.

Član 33

U članu 58 riječi “saradnici u nastavi” brišu se.

**Napomena: Prelazne i završne odredbe će se definisati nakon utvrđivanja konačnog teksta osnovnih odredbi ovoga zakona**

**O b r a z l o ž e nj e**

**I Ustavni osnov za donošenje zakona**

Ustavni osnov za donošnje ovog zakona sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

 **II Razlozi za donošenje zakona**

Donošenje zakona o izmjenama i dopunama Zakona o gimnaziji ima za cilj stvaranje uslova za unapređivanje kvaliteta opšteg obrazovanja i stvaranje uslova za poboljšanje postignuća učenika u ovoj oblasti.

U tom cilju bilo je potrebno unaprijediti odredbe zakona koje se odnose na broj učenika u odjeljenjima. Naime, Nacrtom zakona bilo potrebno definisati da odjeljenje može imati najviše 30 učenika umjesto dosadašnjih 32 budući da je smanjenje broja učenika u odjeljenju jedan od osnovnih preduslova za unapređenje poboljšanje kvaliteta obrazovanja, a time veću mogućnost, zadovoljenje specifičnih obrazovnih potreba svakog učenika, to jest, individualiziranu obrazovnu podršku nastavniku u cilju ostvarivanja boljih postignuća svakog pojedinačnog učenika u skladu s njihovim vlastitim sposobnostima i predznanjima.

Nacrtom zakona definiše se kontinuitet u ocjenjivanju uslovljen fondom časova nastavnog predmeta, a sve usljed izmjena broja klasifikacionih perioda tokom nastavne godine. Takođe, član precizira i stepen opterećenja učenika brojem pisanih provjera znanja.

Takođe, bilo je potrebno unaprijediti odredbe koje se odnose na vrijeme raspisivanja konkursa za upis učenika u prvi razred gimnazije.

Novim Nacrtom zakona učenicima matematičke gimnazije omogućeno je da na maturskom ispitu imaju izbor između dva predmeta analize sa algebrom ili matematike.. Ova promjena pruža učenicima fleksibilnost u odabiru oblasti koja im je najbliža.

Unapređuju se odredbe koje se odnose na instruktivnu nastavu koje su u obavezi da pohađaju vanredni učenici i dr.

Osim navedenog bilo je neophodno preciznije definisati i jedan broj postojeći odredbi zakona kako bi se obezbijedila njihova jedinstvena primjena u praksi.

Nacrtom zakona omogućava se predmetnim nastavnicima da blagovremeno organizuju ponovljenu pisanu provjeru znanja tokom časa dopunske nastave. Ova izmjena ima za cilj da pruži fleksibilnost u procesu ocjenjivanja, posebno u slučajevima kada učenici nisu bili u mogućnosti da u potpunosti pokažu svoje znanje zbog različitih okolnosti. Ova mogućnost takođe doprinosi nesmetanoj realizaciji redovnog nastavnog procesa, jer omogućava nastavnicima da, u saradnji sa učenicima, pravovremeno rješavaju eventualne praznine u učenju i ocjenjivanju, čime se obezbjeđuje ravnoteža i pravičnost u ocjenjivanju.

**III Objašnjenje osnovnih pravnih instituta**

Nacrtom zakona se oglašavaju odredbe koje se odnose na broj klasifikacionih perioda imajući u vidu da je Opštim zakonom o obrazovanju vaspitanju propisano da obrazovno vaspitni rad (nastana godina), obuhvata dva klasifikaciona perioda (polugodišta) umjesto dosadašnjih 4 klasifikaciona perioda.

Takođe, Nacrtom zakona je predviđeno da se konkurs za upis učenika u prvi razred gimnazije raspisuje, po pravilu 3 mjeseca prije početka naredne školske godine, to jest do kraja juna, što je bilo i dosadašnja praksa. Umjesto važeće odredbe da se konkurs raspisuje po pravilo 6 mjeseci prije početka školske godine. Na ovaj način se obezbjeđuju uslovi da se konkurs raspisuje nakon završetka nastavne godine i eksterne provjere znanja na kraju devetog razreda.

Nacrtom zakona je bilo potrebno definisati da odjeljenje može imati najviše 30 učenika po odobrenju Ministarstva umjesto dosadašnjih 32 učenika, čime će se stvoriti jedan od osnovnih preduslova za unapređenje, poboljšanje kvaliteta obrazovanja u cilju ostvarivanja boljih postignuća svakog učenika u skladu sa njihovim ličnim sposobnostima.

Izmjenom Opšteg zakona o obrazovanju i vaspitanju i ukidanjem klasifikacionog perioda, bilo je neophodno precizirati broj ocjena koje učenici moraju imati kako bi im se na polugodištu/nastavnoj godini mogle formirati konačne ocjene.

Takođe, ovim zakonom na drugačiji način definisano je trajanje pripremne nastave za vanredne učenike kojima je prestao status redovnog učenika zbog 30 i više neopravdanih izostanaka, kao i učenika kojima je izrečena vaspitna mjera isključenja iz škole. Trajanje pripremne nastave koji su ovi učenici dužni da pohađaju smanjuje na 20% od ukupnog godišnjeg broj časova za određeni obrazovni program.

**IV Usklađenost sa evropskim zakonodavstvom**

a)Usklađenost predloga propisa sa primarnim izvorima prava Evropske unije:

UFEU-Dio treći, politika i unutrašnje akcije Unije, Glava XII, obrazovanje, stručno osposobljavanje, omladina i sport, član 165 I 166 – potpuno usklađeno;

b)Usklađenost predloga propisa sa sekundarnim izvorima prava Evropske unije

32001H0166

Preporuka Evropskog parlamenta i Savjeta od 12. februara 2001. godine o evropskoj saradnji u području ocjenjivanja kvaliteta školskog obrazovanja

(2001/166/EZ)-potpuno usklađeno;

c)Usklađenost predloga propisa sa ostalim izvorima prava Evropske unije:

Ne postoji izvor prava Evropske unije ove vrste sa kojim bi se predlog propisa mogao uporediti radi dobijanja stepena njegove usklađenosti.

**V Procjena finansijskih sredstava za sprovođenje propisa**

Za sprovođenje ovog zakona nijesu potrebna posebna sredstva iz Budžeta Crne Gore**.**